Lk 5,17–26
Jézus tanít: tanítja a farizeusokat, törvénytudókat is. (Lehet, hogy csak ők voltak jelen.)

Kritikusan hallgatták.

A bénát a barátai elsegítik Jézushoz, a törvénytudók akadályozzák, hogy odajusson. Nem vették észre / nem akarták észrevenni, nem szóltak Jézusnak. Jól nevelt igehallgatóként, Jézust hallgatva akadályozhatunk másokat? Ritkán mondják ki nyíltan, hogy Jézust keresik, vagy szabadulni akarnak a bűneiktől – ha nem mondják ki (a béna / gutaütött sem tudott beszélni), észrevesszük-e, és szólunk-e Jézusnak, vagy éppen mi vagyunk, akik odaviszik?
Isten tervez, időzít. A bénát éppen akkor kellett odavinni. Ez beleilleszkedhetett Jézus tanításába (amit éppen akkor mondott).
„Bízzál, fiam, megbocsáttattak a bűneid.” Nem mindig ezzel kezdi, de itt rá akar mutatni arra, hogy ez a legfontosabb az embernek, és hogy Neki ez a legfontosabb „ismertetőjele”.
„Kicsoda ez…” – ez megmutatja, hogyan hallgatták. Ezt magukban mondják, de Jézus hallja.
Jól tudták, hogy csak Isten adhat bűnbocsánatot. Amikor mi bocsánatot kérünk vagy adunk, tegyük ezt Isten előtt: imádkozzunk, hogy Isten bocsásson meg (nekem vagy a másiknak). – „Mert ha ti megbocsátjátok…”
Jézus válaszol (ki Ő): „Hogy pedig megtudjátok…” – Jézus azért gyógyítja meg a bénát, hogy megtudják, ki Ő: az az Isten, aki a szavával cselekszik (teremt), és aki megbocsátja a bűnt. Megértik-e? Dicsőítik Istent, de odáig nem jutnak el, hogy Jézus az Isten. „Bizony csodadolgokat láttunk ma”, „Isten ilyen hatalmat adott az embereknek”.
Jézus arról tanít, hogy kicsoda Ő. Nem sokan értik meg, és nem sokan adják át neki az életüket. A béna barátai már hittek benne – ezután együtt örülhettek. Lehet, hogy ők sem értették még, de a hitük ezután is megmaradt és növekedett. Most már a meggyógyított barátjukkal együtt kereshették, hallgathatták Jézust – és beszélhettek róla. A többi hallgató nem értette meg. Ők a mai vallásos embereknek felelnek meg.
Jézus példázatait, mondásait, a róla szóló történeteket sok vallásos és nem vallásos ember is szívesen hallgatja. Mi ezt látva ne elégedjünk meg: a cél az, hogy megismerje Jézust, és elfogadja Urának. Ehhez az kell, hogy mi is Urunknak tartsuk Őt, és ez derüljön ki egész magatartásunkból.
